O‘ZBEKISTON RESPUBLIKASI PREZIDENTINING 2011 YIL 3 NOYABRDAGI PF-4377-SONLI “ISh HAQI, PENSIYALAR, STIPENDIYALAR VA IJTIMOIY NAFAQALAR MIQDORINI OShIRISh TO‘G‘RISIDA”GI FARMONI BO‘YIChA PENSIYALARNI QAYTA HISOBLASh TARTIBI TO‘G‘RISIDAGI NIZOMNI TASDI

O‘zbekiston Respublikasi Prezidentining 2011-yil 3-noyabrdagi PF-4377-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoniga (O‘zbekiston Respublikasi qonun hujjatlari to‘plami, 2011-yil, 43-44-son, 462-modda) muvofiq buyuraman:
 1. O‘zbekiston Respublikasi Prezidentining 2011-yil 3-noyabrdagi PF-4377-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi moliya vazirining 2011-yil 19-iyuldagi 42-sonli “O‘zbekiston Respublikasi Prezidentining 2011-yil 7-iyuldagi PF-4332-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi nizomni tasdiqlash haqida”gi buyrug‘i (ro‘yxat raqami 2246, 2011-yil 22-iyul) (O‘zbekiston Respublikasi qonun hujjatlari to‘plami, 2011-yil, 29-son, 311-modda) o‘z kuchini yo‘qotgan deb hisoblansin. 
 3. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Prezidentining 2011-yil 3-noyabrdagi PF-4377-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoniga asosan pensiyalarni qayta hisoblash tartibini belgilaydi.
 1. Yuqorida ko‘rsatib o‘tilgan Farmonga muvofiq 2011-yilning 1-dekabridan quyidagilarning eng kam miqdorlari belgilanadi:
 eng kam ish haqi — oyiga 62 920 so‘m;
 yoshga doir pensiyalar — oyiga 123 060 so‘m;
 bolalikdan nogironlarga beriladigan nafaqa — oyiga 123 060 so‘m;
 pensiya tayinlash uchun zarur bo‘lgan ish stajiga ega bo‘lmagan qariyalarga va mehnatga layoqatsiz fuqarolarga beriladigan nafaqa — oyiga 75 510 so‘m.
 2. 2011-yil 1-dekabrdan keyin yakka tartibdagi koeffitsiyentlar (2011-yil 1-oktabrdan amalga kiritilgan) qo‘llagan holda yangi tayinlanadigan pensiyalar hisoblab chiqariladigan ish haqini tenglashtirish uchun ushbu Nizomning ilovasiga muvofiq eng kam oylik ish haqi miqdorlari qo‘llaniladi.
 2011-yil 1-dekabrgacha tayinlangan pensiyalar, yuqorida ko‘rsatib o‘tilgan Farmonda belgilangan 1,1 baravar miqdorga oshirish yo‘li bilan qayta hisoblanadi. 
 3. Pensiyani hisob-kitob qilish uchun eng kam ish haqining sakkiz baravaridan (62 920 so‘m x 8 = 503 360 so‘m) ortiq bo‘lmagan o‘rtacha oylik ish haqi inobatga olinadi.
 4. Yakka tartibdagi koeffitsiyentlar qo‘llanilgan o‘rtacha oylik ish haqi miqdori eng kam oylik ish haqining sakkiz baravari va undan yuqori miqdorida bo‘lgan hollarda, pensiyalarni qayta hisoblashni amalga oshirishda ish haqi miqdori eng kam ish haqining sakkiz hissasi 503 360 so‘m (62 920 so‘m x 8) bilan chegaralanib, ish stajining davomiyligiga bog‘liq ravishda pensiyalarni hisoblash uchun qabul qilingan foizlarga ko‘paytiriladi.
 5. Yoshga doir yoki I va II guruh nogironlik bo‘yicha pensionyerlar O‘zbekiston Respublikasining “Fuqarolarning davlat pensiya ta’minoti to‘g‘risida”gi (O‘zbekiston Respublikasi Oliy Kengashining Axborotnomasi, 1993-y., 9-son, 338-modda) Qonunning 7- va 17-moddalariga muvofiq pensiya tayinlash uchun zarur ish stajiga ega bo‘lmagan taqdirda, qayta hisoblashdagi pensiya miqdori mavjud stajga mutanosib ravishda belgilanadi.
 6. Barcha hollarda pensiyalarga ustama eng kam oylik ish haqidan (62 920 so‘m) kelib chiqib aniqlanadi.
 7. Mazkur Nizom O‘zbekiston Respublikasi Mehnat va aholini ijtimoiy muhofaza qilish vazirligi bilan kelishilgan.